CELEX: 32020D0266
Language: ga
Date: 2020-02-25 00:00:00
Title: Cinneadh (AE, Euratom) 2020/266 ón gComhairle an 25 Feabhra 2020 lena n-údaraítear tús a chur le caibidlíocht le Ríocht Aontaithe na Breataine Móire agus Thuaisceart Éireann maidir le comhaontú nua comhpháirtíochta

27.2.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 58/53
               
            
         CINNEADH (AE, Euratom) 2020/266 ÓN gCOMHAIRLE
         an 25 Feabhra 2020
         lena n-údaraítear tús a chur le caibidlíocht le Ríocht Aontaithe na Breataine Móire agus Thuaisceart Éireann maidir le comhaontú nua comhpháirtíochta
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, go háirithe Airteagal 217 de, i gcomhar le hAirteagal 218(3) agus (4) de,
         Ag féachaint don Chonradh ag bunú an Chomhphobail Eorpaigh do Fhuinneamh Adamhach, go háirithe Airteagal 101 de,
         Ag féachaint don mholadh ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     An 1 Feabhra 2020, tharraing Ríocht Aontaithe na Breataine Móire agus Thuaisceart Éireann (“an Ríocht Aontaithe”) siar as an Aontas Eorpach.
                  
               
                     (2)
                  
                  
                     Leagtar amach na socruithe don tarraingt siar sa Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (1) (“an Comhaontú um Tharraingt Siar”) a ndearnadh é a chaibidil agus a thabhairt i gcrích i gcomhréir le hAirteagal 50 den Chonradh ar an Aontas Eorpach.
                  
               
                     (3)
                  
                  
                     Tháinig an Comhaontú um Tharraingt Siar i bhfeidhm an 1 Feabhra 2020 agus déantar foráil ann maidir le hidirthréimhse ar lena linn a mbeidh feidhm ag dlí an Aontais maidir leis an Ríocht Aontaithe agus sa Ríocht Aontaithe i gcomhréir leis an gComhaontú sin. Tiocfaidh deireadh leis an tréimhse sin an 31 Nollaig 2020 mura nglacfaidh an Comhchoiste arna bhunú leis an gComhaontú um Tharraingt Siar cinneadh aonair, roimh an 1 Iúil 2020, lena gcuirtear síneadh leis an idirthréimhse ar feadh suas le 1 bhliain nó 2 bhliain.
                  
               
                     (4)
                  
                  
                     I dtreoirlínte an 23 Márta 2018, d’athdhearbhaigh an Chomhairle Eorpach cinneadh an Aontais go mbeadh comhpháirtíocht chomh dlúth agus ab fhéidir aige leis an Ríocht Aontaithe sa todhchaí. I gcomhréir leis na treoirlínte sin, ba cheart don chomhpháirtíocht sin an trádáil agus an comhar eacnamaíoch a chumhdach mar aon le réimsí eile, go háirithe an comhrac i gcoinne na sceimhlitheoireachta agus i gcoinne na coireachta idirnáisiúnta, chomh maith le slándáil, cosaint, agus an beartas eachtrach. Shocraigh an Chomhairle Eorpach na treoirlínte sin ag féachaint do thús a chur le caibidlíocht faoi thuiscint fhoriomlán ar an gcreat don chaidreamh sa todhchaí, a bhí le mionléiriú i ndearbhú polaitiúil a bhí le gabháil leis an gComhaontú um Tharraingt Siar agus a dtagraítear dó ann.
                  
               
                     (5)
                  
                  
                     Leagtar amach an creat don chaidreamh sa todhchaí idir an tAontas Eorpach agus an Ríocht Aontaithe sa dearbhú polaitiúil a ghabh leis an gComhaontú um Tharraingt Siar (2) (“an Dearbhú Polaitiúil”). Bunaítear leis na paraiméadair do chomhpháirtíocht a bheidh uaillmhianach, leathan, domhain agus solúbtha fud fad an chomhair trádála agus eacnamaíoch a mbeidh comhaontú saorthrádála cuimsitheach cothromaithe ina chroílár, fhorfheidhmiú an dlí agus an cheartas choiriúil, bheartais eachtrach, na slándála agus na cosanta agus réimsí is forleithne comhair.
                  
               
                     (6)
                  
                  
                     Foráiltear le hAirteagal 184 den Chomhaontú um Tharraingt Siar go ndéanfaidh an tAontas agus an Ríocht Aontaithe a ndícheall, de mheon macánta agus lánurraim á tabhairt do dhlíchórais a chéile, na bearta is gá a dhéanamh chun caibidlíocht a dhéanamh go gasta ar na comhaontuithe lena rialófar an caidreamh a bheidh eatarthu sa todhchaí dá dtagraítear sa Dearbhú Polaitiúil agus chun na nósanna imeachta ábhartha a chur i gcrích chun na comhaontuithe sin a dhaingniú nó a thabhairt chun críche, d’fhonn a áirithiú go mbeidh feidhm ag na comhaontuithe sin, a mhéid is féidir, ó dheireadh na hidirthréimhse.
                  
               
                     (7)
                  
                  
                     Sna conclúidí uaithi an 13 Nollaig 2019, d’athdheimhnigh an Chomhairle Eorpach gur mian léi caidreamh sa todhchaí a bheidh chomh dlúth agus is féidir a bhunú leis an Ríocht Aontaithe, i gcomhréir leis an Dearbhú Polaitiúil, agus na treoirlínte ón gComhairle Eorpach a comhaontaíodh roimhe sin á n-urramú, chomh maith leis na ráitis agus na dearbhuithe, go háirithe iad siúd ón 25 Samhain 2018. D’athdhearbhaigh an Chomhairle Eorpach go sonrach nár mhór an caidreamh a bheadh ann leis an Ríocht Aontaithe sa todhchaí a bheith bunaithe ar chothromaíocht idir cearta agus oibleagáidí, agus nár mhór cothrom na Féinne a áirithiú leis do chách. Ba dhíol sásaimh don Chomhairle Eorpach gur chinn an Coimisiún Michel BARNIER a athcheapadh le haghaidh na caibidlíochta ar an gcaidreamh sa todhchaí, agus d’iarr sí ar an gCoimisiún dréachtsainordú cuimsitheach le haghaidh caidreamh sa todhchaí leis an Ríocht Aontaithe a chur faoi bhráid na Comhairle díreach tar éis don Ríocht Aontaithe tarraingt siar. Dúirt an Chomhairle Eorpach go gcoimeádfadh sí súil ghéar ar an gcaibidlíocht agus go gcuirfeadh sí tuilleadh treoirlínte polaitiúla ginearálta ar fáil de réir mar ba ghá.
                  
               
                     (8)
                  
                  
                     Ba cheart, dá réir sin, tús a chur leis an gcaibidlíocht d’fhonn comhaontú nua comhpháirtíochta a thabhairt i gcrích leis an Ríocht Aontaithe. Ba cheart an Coimisiún a ainmniú mar idirbheartaí an Aontais. Maidir leis na hábhair i dtaca leis an gComhbheartas Eachtrach agus Slándála, tá an Coimisiún le caibidlíocht a sheoladh i gcomhaontú le hArdionadaí an Aontais do Ghnóthaí Eachtracha agus don Bheartas Slándála,
                  
               TAR ÉIS AN CINNEADH SEO A GHLACADH:
         
            Airteagal 1
            Údaraítear leis seo don Choimisiún tús a chur le caibidlíocht le haghaidh comhaontú nua comhpháirtíochta le Ríocht Aontaithe na Breataine Móire agus Thuaisceart Éireann.
         
         
            Airteagal 2
            Déantar an Coimisiún a ainmniú leis seo mar idirbheartaí an Aontais.
         
         
            Airteagal 3
            Seolfar an chaibidlíocht i gcomhairle leis an Meitheal um an Ríocht Aontaithe agus i gcomhréir leis na treoracha atá san aguisín, faoi réir aon treoracha a fhéadfaidh an Chomhairle a eisiúint dá éis seo chuig an gCoimisiún.
         
         
            Airteagal 4
            Dírítear an Cinneadh seo chuig an gCoimisiún.
         
         
            Arna dhéanamh sa Bhruiséil, 25 Feabhra 2020
            
               
                  Thar ceann na Comhairle
               
               
                  An tUachtarán
               
               A. METELKO-ZGOMBIĆ
            
         
         
            (1)  IO L 29, 31.1.2020, lch. 7
         
         
            (2)  IO C 34, 31.1.2020, lch. 1.